Unul dintre cele mai importante evenimente jazz-istice ale anului va avea loc la Suceava, luni, 1 aprilie, începând cu ora 20.00, la Art Rock Café. Concertul "Crazy World" susținut de Nicolas Simion & Sorin Romanescu Duo, avându-l ca invitat special pe Marius Mur Vrânceanu, poartă marca organizatorică a Eden Fundația din Suceava, un brand care a marcat de-a lungul anilor evenimente muzicale de calitate în urbe.
Concertul îi pune față în față pe doi dintre artiștii de jazz consacrați pe scena românească și europeană, saxofonistul Nicolas Simion, format la școala muzicală românească și șlefuit în jazzul european, și chitaristul Sorin Romanescu, o prezență activă în cadrul evenimentelor jazz-istice din România și din străinătate. Ei au și un invitat special în susținerea programului muzical, pe chitaristul și profesorul sucevean Marius Mur Vrânceanu, cel care a demonstrat de-a lungul timpului talentul său în promovarea improvizației în jazz.
Considerat cel mai prolific muzician român de jazz, Nicolas Simion se prezintă astăzi cu o discografie impresionantă. Saxofonist și poli-instrumentist, compozitor, aranjor, improvizator, șef de orchestră și propriul producător al aparițiilor sale discografice, Simion se bucură astăzi de o notorietate europeană, cultivată într-un spațiu germanic cu profunde influențe folclorice românești.
A început studiul clarinetului, pentru a se îndrăgosti apoi iremediabil de saxofon și arta improvizației la acest instrument. Mi-l aduc aminte întotdeauna zâmbitor și timid pe scenele de jazz ale anilor 80 din România, considerați de mulți anii de aur ai jazului românesc în privința emulației creatoare, la pupitrul celebrei formații Opus 4, la saxofon sau bas-clarinet, alături de pianistul Mircea Tiberian sau în alte combinații interpretative.
Un important moment de cotitură îl reprezintă plecarea sa în Austria, la finele anilor 80, moment în care începe conectarea la jazzul european. Va deveni de-a lungul timpului, inclusiv după reorientarea sa de mai târziu spre Germania, o punte de legătură între jazzul autohton și cel european, promovând o sonoritate folclorică transilvană în creațiile sale europene. La propria casă de discuri – 7 Dreams Records – el a realizat peste 30 de albume de jazz românesc și a colaborat mult de-a lungul timpului cu muzicienii români.
O prezență activă pe scena jazzului românesc și european o reprezintă chitaristul Sorin Romanescu, prezent și în alte evenimente pe scena din cadrul Art Rock Cafe. Colaborarea sa în diferite formule cu Nicolas Simion este veche, marcând de fiecare dată o vibrație specială, datorată maturității muzicale a celor doi.
Bilete pentru concert găsiți pe iabilet.ro sau de la clubul Art Rock Cafe, unde se pot face și rezervări la 0330 402 200.